Č.j.: MsP – 57 – 1/2007
N á v r h   n a   u z n e s e n i e :

Mestské zastupiteľstvo v Košiciach, podľa § 6, ods. 2, písm. aa)
Štatútu mesta Košice

b e r i e   n a   v e d o m i e

Správu náčelníka Mestskej polície Košice o činnosti MsP Košice    od VI. rokovania MZ konaného dňa 28.06.2007

S p r á v a
o činnosti Mestskej polície Košice od  VI. rokovania MZ                   konaného dňa 28. 06. 2007

Predkladá: JUDr. Milan Dvorožňák
                        náčelník MsP

Náčelník Mestskej polície Košice (ďalej len náčelník MsP), v zmysle § 21, ods. 3 Štatútu mesta Košice, predkladá správu o činnosti Mestskej polície Košice za obdobie od 01. 06. 2007 do 31. 07. 2007. Mestská polícia Košice (ďalej len MsP) ako poriadkový útvar mesta Košice  v zmysle zákona č.564/1991 Zb. o obecnej polícii v platnom znení, na území mesta zabezpečovala v prezentovanom období verejný poriadok a poskytovala služby obyvateľom mesta a iným osobám, ktoré sa tu zdržiavali najmä v oblasti: ochrany života, zdravia               a  majetku, ochrany pred priestupkami a inými asociálnymi prejavmi, ochrany pred trestnou činnosťou a prejavmi kriminality, čistoty a kultúrnosti verejných priestranstiev, ochrany životného prostredia a verejnoprospešných zariadení, vzťahov medzi ľuďmi, skupinami osôb, národnostných menšín, presadzovania hodnôt výhodných pre celok a ich ochrany pred sebeckým a individuálnym poškodzovaním ostatných. Spolupracovala s inými zložkami pôsobiacimi v oblasti verejného poriadku, občianskeho spolunažívania, ochrany mládeže pred prejavmi výtržníctva, násilníctva, neúcty k spoločnému majetku, ochrany pred alkoholovou a inou toxikomániou ako aj pri ochrane ďalších oprávnených záujmov, práv a požiadaviek obyvateľov mesta.

1    Oblasť riadiacej a kontrolnej činnosti

V hodnotenom období sa náčelník MsP pravidelne zúčastňoval na poradách vedenia mesta, mestských podnikov a poradách týkajúcich sa sociálneho monitoringu v meste Košice.
Dňa 08.06.2007 sa  náčelník MsP  zúčastnil pracovného rokovania Združenia K8,  ktoré sa konalo v Košiciach za účasti primátorov krajských miest SR. Združenie K8 prerokovalo okrem iného aj pripomienky k pripravovanej novele zákona o obecnej polícii. 
Dňa 28.06.2007 absolvoval  náčelník  MsP  spolu  s  veliteľom parkovacej služby MsP prvé pracovné rokovanie náčelníkov MsP krajských miest SR, ktoré sa konalo v Bratislave. Na danom rokovaní sa prerokovávala pripravovaná novela zákona o obecnej polícii, možnosti on-line prepojenia so zložkami Policajného zboru SR a spolupráce mestských polícii v rámci priestupkového konania. Na záver rokovania bol prítomným prezentovaný kamerový systém MsP Bratislava.
     Zo strany vedenia MsP sú neustále vyvíjané aktivity a prijímané opatrenia na zabezpečenie operatívneho plnenia požiadaviek starostov a  MÚ MČ s  cieľom posilniť výkon samosprávnych funkcií   a  neustálym ukladaním adresných úloh je ovplyvňovaný výkon poriadkových aktivít tak, aby dochádzalo k rovnomernému zabezpečovaniu verejného poriadku vo všetkých mestských častiach.

2    Oblasť personálnej práce, vzdelávania a výcviku

V zmysle plánu vzdelávania, výcviku a streleckej prípravy príslušníkov MsP na rok 2007 zrealizoval vedúci odd. výchovy, školenia a výcviku MsP v mesiaci jún 2007 previerky fyzickej zdatnosti príslušníkov MsP. Predmetných previerok sa z celkového počtu 168 príslušníkov zúčastnilo 111 príslušníkov. Z toho: 2 príslušníci dosiahli celkové hodnotenie „Výborný“, 32 príslušníkov MsP dosiahlo celkové hodnotenie „Dobrý“ a 78 príslušníkov MsP dosiahlo celkové hodnotenie „Vyhovujúci“. Previerky fyzickej zdatnosti neabsolvovalo zo zdravotných dôvodov a z dôvodu čerpania dovolenky 31 príslušníkov MsP, 14 príslušníkov MsP z dôvodu, že v zmysle platných kritérií pre realizáciu prezentovaných previerok prekročili vekový limit na ich vykonanie. Náhradný (opravný) termín predmetných previerok je stanovený na mesiac september 2007.
V danom období bolo na jednotlivých útvaroch MsP realizované školenie všetkých príslušníkov MsP z platných interných noriem, ktoré boli vydané v súvislosti s výkonom služby MsP, zo  zákona č.428/2002 o ochrane osobných údajov a  zákona č. 211/2000 Z.z. o slobodnom prístupe k informáciám. 

3	Oblasť materiálno – technického zabezpečenia výkonu služby

V   mesiaci  jún  2007  bol  uvedený  do  prevádzky  ďalší rampový  parkovací  systém  na ul. Festivalové námestie  v  Košiciach,  kde  je  daň  za  užívanie  verejného priestranstva na parkovanie motorového vozidla 10,-Sk/hod.
Na  základe zmluvy  o  dielo medzi mestom Košice a firmou ZP Electronik servis s.r.o. na realizáciu II. etapy rozvoja kamerového systému MsP dôjde v mesiaci august 2007 k inštalácii ďalších 4  bezpečnostných kamier, ktoré budú umiestnené v centrálnej mestskej zóne. 
V súlade s ods. 1 a 2 § 40 zákona č.25/2006 Z.z. o verejnom obstarávaní bolo v marci 2007 vyhlásené verejné obstarávanie podlimitnou zákazkou na nákup 1 ks odťahového vozidla pre MsP. Na základe stanoviska výberovej komisie bola ako najvhodnejšia ponuka vybratá ponuka od fi. fi. Doprava a mechanizácia, a.s. Prešov. V mesiaci jún 2007 uvedená firma dodala pre MsP 1 špeciálne motorové vozidlo zn. Renault Midlum, ktoré bolo následne pridelené do výkonu služby na Odťahovú službu MsP.

4    Oblasť verejného poriadku a dopravy

4.1 Verejný poriadok 

So súčasnou nepriaznivou ekonomickou  situáciou  súvisí  aj zvýšený počet osôb sociálne odlúčených a vylúčených (bezdomovcov), ktorí sa zdržiavajú v meste a priľahlých záhradkárskych lokalitách. Okrem bezdomovcov s trvalým pobytom v Košiciach sem prichádzajú  aj  bezdomovci  z  iných  miest  a  obcí.  Následne  vytvárajú  skupinky,  ktoré  sa ubytujú v neobývaných budovách, opustených záhradných chatkách a pod. pričom ich ničia     a znečisťujú ich okolie a tým znepríjemňujú pobyt obyvateľom resp. vlastníkom chatiek         v daných lokalitách. Ako príklad možno uviesť záhradkárske lokality: „Majetkár“ v MČ Košice – Sídlisko Ťahanovce; „Čičky Majer“ v MČ Košice – Západ; „Račí potok“ v MČ – Košice – Sever; „Za teplárňou“ na ul. Jarmočnej v MČ Košice – Juh a pod. 
V danom období zistili príslušníci zo stanice MsP – Juh v MČ Košice – Nad Jazerom v lokalite Lubina (za bývalou mliekárňou) novú nedovolenú výstavbu 10 nízkoštandardných obydlí (chatrčí). Pri následnej kontrole totožnosti nelegálnych obyvateľov predmetnej lokality zistili, že sa tam usídlilo cca. 88 Rómov vrátane maloletých detí, ktorí boli vysťahovaní z ul. Golianovej č.30 v Košiciach. Príslušníci MsP z miesta vyhotovili fotodokumentáciu, spracovali príslušný záznam a spolu so zoznamom nelegálnych obyvateľov danej lokality vec oznámili na MÚ MČ Košice – Nad Jazerom.
V súvislosti s jesennou časťou futbalovej Corgoň ligy sme v hodnotenom období zabezpečovali verejný poriadok pri 2 domácich futbalových stretnutiach MFK, ktoré sa konali na štadióne Lokomotívy a.s. v Košiciach.
Celoplošným problémom v meste Košice je voľný pohyb psov bez vôdzky  na verejných priestranstvách, detských ihriskách, v areáloch ZŠ, MŠ, pričom tu dochádza k znečisťovaniu  týchto priestranstiev psími exkrementami (výkalmi). Na základe vyššie prezentovanej problematiky pokračujeme v realizácii preventívno-bezpečnostných akcií vo všetkých MČ v meste Košice, ktoré sú zamerané na dodržiavanie zákona č.282/2002 Z.z., Všeobecne záväzného nariadenia Mesta Košice č. 78 z roku 2006 a Všeobecne záväzných nariadení príslušných mestských častí, ktorými sa upravujú podmienky a chov psov resp. iných spoločenských zvierat. Pri realizácii preventívno-bezpečnostných akcií spolupracujeme v niektorých prípadoch aj s príslušníkmi PZ SR a členmi komisií verejného poriadku príslušných MČ. Uvedené akcie sú zo strany MsP organizované tak, aby bola  rešpektovaná doba a forma protiprávneho konania. V mesiacoch jún a júl 2007 sme zaznamenali 79 prípadov porušenia právnych noriem, ktoré stanovujú podmienky chovu psov resp. iných spoločenských zvierat. Z toho riešili 48 prípadov dohovorom, 11 prípadov blokovou pokutou, 7 prípadov riešili blokom na pokutu na mieste nezaplatenú a 13 prípadov riešili oznámením správnemu orgánu. Na základe zistených poznatkov a skúseností budú príslušníci z MsP realizovať obdobné preventívno-bezpečnostné akcie aj v nasledujúcom období.
       V mesiaci júl 2007 realizovali príslušníci MsP na celom území mesta Košice preventívno-bezpečnostné akcie boja proti alkoholizmu mladistvých  a  maloletých osôb  a  zamerali sa aj na kontrolu dodržiavania prevádzkových hodín v pohostinských a reštauračných zariadeniach na území mesta Košice. Pri týchto akciách príslušníci MsP zistili 5 prípadov, kedy bol alkohol podaný osobe mladšej ako 18 rokov a v 5 pohostinských zariadeniach zistili nedodržiavanie prevádzkových hodín.  Z  toho  riešili  1  prípad  dohovorom,  5  prípadov blokovou pokutou na sumu 2.700,- Sk  a 4 prípady  riešili oznámením správnemu orgánu.
       V hodnotenom období realizovali príslušníci MsP v obhospodarovaných územných obvodoch mesta Košice kontroly zamerané na dodržiavanie nočného kľudu. Pri týchto kontrolách zistili príslušníci MsP 44 prípadov porušenia zákona č.372/1990 Zb. o priestupkoch.  Z  toho riešili  28  prípadov  dohovorom,  1  prípad  blokovou  pokutou,  9  prípadov  riešili  blokom  na  pokutu  na  mieste  nezaplatenú a 6 prípadov  riešili oznámením správnemu orgánu.
V prezentovanom období sme zabezpečovali poriadkové aktivity počas rôznych kultúrnych a športových podujatí akými boli napr:. MDD v Zoologickej záhrade v MČ -  Kavečany, V. ročník polmaratónu Košice – Seňa,  Letné kino, Shakespearové slávnosti, Balon cup Košice, Retro air, Národná výstava psov, Free Summer 2007 a pod. Počas realizácie poriadkových aktivít na predmetných podujatiach sme zaznamenali 1 prípad porušenia verejného poriadku.

4.2	 Dopravná situácia 

Zvýšenú pozornosť neustále venujeme  aj  bezpečnosti  a plynulosti  cestnej premávky a v rámci nej postihujeme nedisciplinovaných vodičov, ktorí nerešpektujú zákazové značky    a iné dopravné zariadenia. 
Celkovo sme za uvedené obdobie v 329 prípadoch inštalovali na osobné motorové vozidlá technický prostriedok na zabránenie ich odjazdu. V 410 prípadoch sme realizovali odťah motorových vozidiel, ktoré boli odstavené na komunikáciách v rozpore                          s ustanoveniami zákona č.315/1996 Z.z. o premávke na pozemných komunikáciách a v 14 prípadoch sme realizovali odťah na komerčnej báze. 
V hodnotenom období sme riešili 676 prípadov porušenia VZN mesta Košice č.5/1996 o státí, parkovaní a oznamovaní opustených vozidiel na území mesta Košice. Z toho sme  315 prípadov riešili v blokovom konaní, 41 prípadov sme riešili blokom na pokutu na mieste nezaplatenú, 47 prípadov oznámením o priestupku a 273 prípadov dohovorom. 

4.3	 Vyhodnotenie  vybraných  ukazovateľov  činnosti MsP za jún a júl 2007

Celkovo sme riešili 5919 priestupkov, z toho :

•	Priestupky na úseku VZN  : 2758
•	Priestupky na úseku bezpeč. a plynulosti cestnej premávky : 2280
•	Iné priestupky : 881

Z toho :

•	v blokovom konaní  1991 priestupkov  na sumu  842.100,- Sk,
•	riešené blokom na pokutu na mieste nezaplatenú  696 priestupkov na sumu               552.600,- Sk,
•	riešené oznámením resp. správou o výsledku objasňovania priestupku a pod. 295 priestupkov,
•	riešené   preventívne   t.j.  dohovárním   na  útvare  MsP  resp.  na  mieste spáchania priestupku 2944 priestupkov, 
      
Operátori z operačného strediska MsP v danom období zistili prostredníctvom kamerového  systému  MsP  Košice  celkovo  352  prípadov  porušenia  právnych  noriem.  Na miesto spáchania priestupkov boli vždy operatívne vyslané hliadky MsP za účelom ich následného riešenia.
V prezentovanom období sme realizovali 25 prípadov privolania LSPP,  11 prípadov privolania hasičského záchranného zboru, 35 prevozov peňazí pre MMK a 2 prevozy pre Domov dôchodcov na ul. Garbiarskej. Obyvateľom mesta Košice sme v hodnotenom období doručili 736 zásielok z Okresných súdov a Krajského súdu v Košiciach, mesta Košice a jednotlivých MČ. Pre nemožnosť preukázať svoju totožnosť a pre podanie vysvetlenia sme v hodnotenom období predviedli na Policajný zbor 22 podozrivých osôb a na stanice MsP – Košice 30 podozrivých osôb. Všetky prípady predvedenia sú v súlade s platnou právnou úpravou. 
V uplynulom období sme zistili 8 trestných činov, pričom sme zadržali a obmedzili osobnú slobodu 9 páchateľom trestného činu a v 1 prípade sme obmedzili osobnú slobodu osobe, po ktorej bolo vyhlásené pátranie.
V  danom  období  bolo  na  príslušný  útvar  MsP  doručených  5  písomných sťažností na služobný postup príslušníkov MsP, z toho: 3 sťažnosti boli vyhodnotené ako neopodstatnené a 2 sťažnosti sú v štádiu riešenia.

Obr. 1  Porovnanie počtu riešených priestupkov MsP za mesiace jún a júl 2006 
s mesiacmi jún a júl 2007

  Obr. 2  Porovnanie spôsobu riešenia priestupkov MsP za mesiace jún a júl 2006 
s mesiacmi jún a júl 2007

   

Obr. 3  Podiel jednotlivých staníc MsP na riešených priestupkoch za mesiace jún a júl 2006

Obr. 4  Podiel jednotlivých staníc MsP na riešených priestupkoch za mesiace jún a júl 2007

5     Oblasť prevencie a spolupráce

       V oblasti  prevencie  viktimácie  t.j. špecificky  orientovanej  prevencie kriminality, ktorá sleduje cieľ, aby sa človek nestal obeťou trestného činu, sme v hodnotenom období zrealizovali 18 pravidelných prednášok a besied na materských, základných a stredných školách integrovaných do osnov vzdelávania v rámci hodín etickej výchovy so zámerom,
pripraviť deti a mládež na osvojenie si a uplatňovanie preventívnych opatrení, ktorými by mohli znížiť riziko svojho ohrozenia kriminalitou. 
Prostredníctvom  hromadných  oznamovacích  prostriedkov bolo v prezentovanom období z  úrovne  vedenia  MsP  zrealizovaných 5  diskusných  relácií,  konkrétne:  1 relácia v TV Naša so zameraním na VZN mesta Košice č.85/2006 o dani za užívanie verejného priestranstva na dočasné parkovanie motorového vozidla na vyhradenom priestore verejného priestranstva, 1 relácia v Slovenskom rozhlase so zameraním na zákon č.282/2002 Z. z. a VZN Mesta Košice č. 78/2006, ktorými sa upravujú podmienky a chov psov resp. iných spoločenských zvierat a 3 v regionálnom denníku Korzár. 
V prezentovanom období bolo na e-mailovú adresu MsP mspke@msp.sk zaslaných celkove 39 e-mailových správ, z toho v 12 prípadoch bola odosielateľom na základe ich žiadosti zaslaná odpoveď týkajúca sa činnosti MsP.

6	Ekonomická oblasť
 
6.1	Výdajová a príjmová časť MsP 

Vo výdajovej časti MsP za jún a júl 2007 eviduje tieto výdaje - bežné:

•	mzdy, platy a OOV 1) .........................................  7.959.098,-Sk
•	poistné a príspevky pre zamestnávateľa ............. 2.876.507,-Sk
•	tovary a ďalšie služby ......................................... 2.272.442,-Sk
•	náhrada PN ............................................................... 46.757,-Sk
            S p o l u: ............................................................ 13.154.804,-Sk

Vo výdajovej časti MsP za január až júl 2007 eviduje tieto výdaje - kapitálové:

•	osobný automobil (Parkovacia služba).................. 475.870,-Sk
•	odťahové vozidlo................................................. 2.528.322,-Sk
•	monitorovacia technika................ ...................... 1.012.981,-Sk
•	parkovacie automaty (15ks)................................ 2.352.888,-Sk
•	parkovacia rampa ................................................. 717.711,-Sk
            S p o l u: ............................................................ 7.087.772,-Sk

V príjmovej časti MsP za jún a júl 2007 eviduje nasledujúce príjmy:

•	za užívanie verejného priestranstva ..................... 5.710.176,-Sk
•	príjem z realizovaných pokutových blokov ........... 907.200,-Sk
•	príjem  z realizovaných  BNPNMN 2)..................... 356.550,-Sk
•	príjem za odťah....................................................... 554.730,-Sk
•	príjem za predaj služieb ........................................... 58.274,-Sk
•	príjem za PAZI 3)............................................................... 0,-Sk
•	úroky z omeškania platby za odťah ........................... 1.189,-Sk
•	úroky z omeškania platby faktúry.............................. 1.692,-Sk
•	povolené vstupy...........................................................2.800,-Sk
•	stravné lístky........................................................... 246.884,-Sk
            S p o l u: ............................................................. 7.839.495,-Sk

  1)  Ostatné osobné výdaje
  2)  Blok na pokutu na mieste nezaplatenú
  3)  Protialkoholická záchytná izba                                            
6.2	Príjmy Parkovacej služby MsP
		
Príjem Parkovacej služby MsP od 01. 06. 2006 do 31. 07. 2006:

•	parkovacie karty....................................................... 680.100,-Sk
•	jednorázové parkovacie karty.................................  955.885,-Sk
•	vyhradené parkovacie miesta................................... 563.000,-Sk
•	duplikáty......................................................................... 950,-Sk
•	úroky z omeškania.......................................................... 450,-Sk
•	parkovisko ul. Námestie osloboditeľov................... 311.005,-Sk
•	parkovacie automaty ............................................ 1.079.274,-Sk
            S p o l u: .............................................................. 3.590.664,-Sk

Príjem Parkovacej služby od 01. 06. 2007 do 31. 07. 2007:

•	parkovacie karty...................................................... 881.700,-Sk
•	jednorázové parkovacie karty................................. 807.810,-Sk
•	vyhradené parkovacie miesta.................................. 874.244,-Sk
•	duplikáty...................................................................... 1.800,-Sk
•	úroky z omeškania.......................................................... 400,-Sk
•	parkovisko ul. Námestie osloboditeľov................... 405.970,-Sk
•	parkovisko ul. Kasárenské námestie........................ 351.540,-Sk
•	parkovisko ul. Vodná............................................... 212.640,-Sk
•	parkovisko ul. Orlia................................................. 161.340,-Sk
•	parkovisko ul. Južná trieda...................................... 116.220,-Sk
•	v parkovisko ul. Festivalové námestie....................... 49.490,-Sk
•	parkovacie automaty ............................................ 1.847.022,-Sk
            S p o l u: .............................................................. 5.710.176,-Sk

7    Oblasť vymáhania pohľadávok

Spoločne s pracovníkmi z ekonomicko-personálneho oddelenia MsP sme v hodnotenom období pokračovali vo vymáhaní oprávnených pohľadávok, ktoré vznikli činnosťou jednotlivých útvarov MsP. 

V kategórii neuhradených pohľadávok za vykonaný odťah odťahovou službou MsP sme realizovali :

•	z podaných návrhov na vydanie platobného rozkazu za neuhradené odťahy realizované v roku 2006 vydali súdy v rámci SR 2 platobné rozkazy,  v 15 prípadoch boli súdmi platobné rozkazy zrušené a bude v týchto veciach nariadené súdne pojednávanie, 
•	v 9 prípadoch došlo k úplnému uhradeniu dlžnej pohľadávky.

V sledovanom období sme sa zúčastnili v 9 prípadoch súdneho pojednávania. Z týchto súdnych sporov za odťah, prevoz do PAZI a pod. bolo 5 súdnych sporov ukončených v náš prospech. 
V súčasnosti vedieme na okresných súdoch celkom 44 súdnych sporov za odťah, prevoz do PAZI alebo neuhradené parkovacie poplatky. Na krajskom súde vedieme ďalšie 2 súdne spory za odťah, z toho 1 na základe nášho odvolania a ďalší na základe odvolania odporcu. 
V kategórii vymáhaných  pohľadávok za uložené bloky na pokutu na mieste nezaplatenú sme v prezentovanom období podali 122 návrhov na exekúciu na sumu 73.300,- Sk, pričom sme vymohli 71 pohľadávok na sumu 44.700,- Sk.  

8	Úlohy pre nasledujúce obdobie

1)	Venovať zvýšenú pozornosť nepovoleným záberom verejných   priestranstiev   a  vzniku nízkoštandardných nelegálnych obydlí a chatrčí.
2)	Rozšíriť počet bezpečnostných kamier umiestnených v centrálnej mestskej zóne. 
3)	Organizovať a realizovať preventívno-bezpečnostné akcie zamerané na sprayerov, vandalizmus a excentrické hnutia mládeže, dôsledne realizovať ich postih v súlade s platnou právnou úpravou.
4)	Vo všetkých územných obvodoch jednotlivých staníc MsP aktualizovať zoznamy opustených vozidiel (autovrakov), ktoré sú ponechané – odstavené na verejných priestranstvách v jednotlivých mestských častiach.
5)	Realizovať preventívno-bezpečnostné akcie na platených parkoviskách v správe Parkovacej služby MsP zamerané na dodržiavanie ustanovení VZN mesta Košice č.85/2006 o dani za parkovanie.
6)	V zmysle schváleného plánu realizovať v rámci akcie „September – mesiac bezpečnosti cestnej premávky“ v obhospodarovaných územných obvodoch preventívno-bezpečnostné akcie.
7)	Komplexne spracovať zoznam osôb sociálne odlúčených a vylúčených (bezdomovcov), ktorí sa pohybujú v jednotlivých územných obvodoch mesta Košice v roku 2007.
8)	V mesiaci september 2007 realizovať opravné termíny previerok odbornej prípravy a fyzickej zdatnosti príslušníkov MsP.

Košice, 09. 08. 2007